06.05.2021.

Šodienas sapulcē esam vienojušies par sekojošiem ceļa kartes principiālajiem nosacījumiem:

1. **Būvniecības likumdošanā skaidri tiek definēta visu būvniecībā iesaistīto pušu atbildība**:

- nosakot *pasūtītāja virsatbildību* par būvniecības ieceres iniciēšanu, visu piesaistīto pušu darbības koordināciju un kopējo būvniecības ieceres projekta kvalitātes kontroli līdz būves nodošanai ekspluatācijā. (t.sk. pasūtītāja atbildību par priekšizpēti un pamatota projektēšanas uzdevuma sastādīšanu, projekta organizēšanu un vadīšanu *un tālāku atbildības “deleģēšanu”* inženierim konsultantam, projektētājam, ekspertam, būvuzņēmējam…);

- precīzi *definējot būvniecības procesa un pušu profesionālās darbības riskus un tiem atbilstošas apdrošināšanas risinājumus* (izslēdzot dubultās apdrošināšanas iespējas);

- attēlojot būvniecības procesa atbildības shēmu grafiski, norādot *skaidras atbildības robežas visiem procesa dalībniekiem visos būvniecības posmos*, izslēdzot atbildību dublēšanos vai posmus “ārpus” atbildības un nosakot katram posmam vai procesam vienu atbildīgo, tai skaitā izslēdzot jebkādas neskaidras solidāras atbildības (piemēram projektētājam un ekspertam nevar būt solidāra atbildība, par projektu atbild un visus lēmumus pieņem projektētājs);

* Valsts un pašvaldības iepirkumu *līgumu standartizācija, nosakot tajos vienotas atbildības robežas būvniecībā iesaistītajām pusēm* (atbalstāma vienotā publisko līguma reģistra izveide).

1. **Skaidri nosakāmas būvniecībā iesaistīto valsts un pašvaldības institūciju kompetences, atbildību robežas un vienoti darbību izpildes termiņi.** (Klusēšanas - piekrišanas principa realizācija būvniecības procesā un BIS sistēmā. *Valsts institūciju kontroli projektēšanai un būvdarbiem saglabājot tikai būtiskām būvei izvirzāmajām prasībām, III grupas ēkām*)

– ņemot vērā valsts uzraudzības institūciju pamatfunkcijas, to ierēdņu kapacitāti un kvalifikāciju (tādās jomās kā ugunsdrošība, higiēna, vides pieejamība…), uzsākt pāreju uz atbildības par būvēm izvirzīto *būtisko prasību ievērošanu būvniecības procesā pārbaudes deleģēšanu nozares būvspeciālistiem,* sertificēšanas institūcijām uzraugot un vienlaikus paaugstinot to kvalifikāciju.

1. **Būvniecības procesa un būvprojekta stadiju apraksts precizējams saskaņā ar LVS 16310 nosacījumiem:**

* *veidojams vienots (viens) būvniecības procesa un būvprojekta stadiju apraksts* (attēlojot būvniecības procesa un būvprojekta stadiju shēmas grafiski), neparedzot dažādus procesu aprakstus dažādiem būvniecības veidiem, tā vietā nosakot uz konkrēto būves vai procesa veidu attiecināmos būvniecības procesa un būvprojekta stadiju posmus;
* *skaidri definējami projekta apjoma (LVS 16310) un kvalitātes kritēriji un būvprojekta stadijas;*
* vidējā termiņā veidojami kvalitatīva būvprojekta tvēruma un detalizācijas piemēru BIM formātiem apraksti.

1. **Būvniecības likumdošanā fiksējama prasība visām būvniecībā iesaistītajām pusēm sadarboties rezultāta sasniegšanai un būvniecības pamatprincipu ievērošanas nodrošināšanā visās projektēšanas un būvniecības stadijās (gan pašvaldības un valsts uzraudzības institūcijām, gan projektētājiem un ekspertiem).**

– *būvniecības procesa vienkāršošana* (t.sk. vienkāršojot *1. un daļēji arī 2. grupas būvju* projektēšanas un būvniecības dokumentācijas tvērumu, pilnveidojot digitālās sistēmas, valsts reģistru pieejamību, informācijas nedublēšanos).

1. **Profesionālisma noteikšana par galveno ar būvniecību saistīto jautājumu izlemšanas (pretēji likuma burta prevalēšanai šobrīd) kritēriju:**

- *nosakot prioritāti būvspeciālista veiktajiem aprēķiniem un pieņemtajiem lēmumiem, nevis formālām atbilstībām likuma burtam.* Tai skaitā MK 169. noteikumos paredzot būvspeciālistu profesionālās gradācijas/kompetences līmeņa noteikšanas iespējas;

- *nosakot konkrētu būvspeciālista atbildību par pieņemtajiem lēmumiem;*

- *pārejot no formulu un neprincipiālu, bet detalizētu, parametru definēšanas normatīvajos aktos uz principiālu un būtisku prasību procesiem un produktiem noteikšanu* (tas noteikti nenozīmē atteikšanos no konkrēti ar drošu ēkas/ būves ekspluatāciju saistīto parametru definīcijām, bet būvniecības atbilstību definētajai objekta funkcijai);

*- stiprinot būvniecības projektu vadības un būvprojektu vadības kapacitāti un kompetenci.*

1. **Uzsākama pāreja uz būvniecības nozares lielāku pašpārvaldi** (gan tālākā perspektīvā MK pilnvaru nodošana EM, caur likumdošanas izmaiņām, gan tuvākā perspektīvā palielinot pilnvaras un atbildību tām profesionālajām pašpārvaldes organizācijām, kas jau šobrīd ir spējīgas nodrošināt prakses uzraudzību un tālākizglītību).

* *pārveidojot ~30 LBNu arhitektūru, atstājot MK līmenī tikai ~ 3 -5 būtiskās prasības būvēm definējošos normatīvos aktus un standartus un pārējos būvnormatīvus novirzot uz LVS līmeni.*

1. **Visu būvkomersantu reģistrācija vienotā būvniecības nozares reģistrā BIS** (t.sk. arī nelicencēto būvkomersantu pēc VID datu bāzes), turpinot pilnveidot vienotu un standartizētu būvkomersantu un speciālistu kvalifikācijas (t.sk. uzkrātās pieredzes) reģistra sistēmu.
2. Ceļu kartei sagatavojams un pastāvīgi uzturams aktuāls pielikums, kas detalizētāk paskaidro katrā ceļu kartes punktā un tā apakšpunktos noteikto prasību izpildes nosacījumus un veidu kā tie integrējami normatīvajos aktos.

Ekonomikas ministrija – O. Feldmane,

LAS – E. Timofejevs,

LBPA – N. Tirāns,

LBS – A. Dzirkalis,

LIKA – G. Valinks,

LBP – G. Miķelsons